**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Σεπτεμβρίου 2023, ημέρα Τρίτη και ώρα 16.05΄, στην **Αίθουσα Γερουσίας** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών». (4η συνεδρίαση - β΄ ανάγνωση).

Στη συνεδρίαση παρέστησαν η Υφυπουργός Ανάπτυξης και Επενδύσεων, κυρία Άννα Μάνη-Παπαδημητρίου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κεδίκογλου Συμεών, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Αμπατιέλος Νικόλαος, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Κεφαλά Γεωργία (Τζώρτζια) και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Καλησπέρα σας.

Κυρίες και κύριοι συνάδελφοι, συνεχίζουμε την εξέταση της επεξεργασίας του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Σήμερα, είναι η τέταρτη συνεδρίαση, η β’ ανάγνωση, του σχεδίου νόμου και θα δώσουμε στους Εισηγητές και Ειδικούς Αγορητές από οκτώ λεπτά να τοποθετηθούν.

Τον λόγο έχει η Εισηγήτρια της Πλειοψηφίας, κυρία Σέβη Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Εισηγήτρια της Πλειοψηφίας):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα σταθώ λίγο σε κάποια πράγματα που δεν ειπώθηκαν στις προηγούμενες συνεδριάσεις, γιατί νομίζω ότι αυτό καθ’ αυτό το σχέδιο νόμου, όπως και η ανάλυση των άρθρων, έγιναν όλες τις προηγούμενες φορές.

Το υπό συζήτηση σχέδιο νόμου έχει ως σκοπό την ενσωμάτωση της Οδηγίας 2121/2019 στο εθνικό δίκαιο. Δεν αποτελεί, όμως, μόνο μία υποχρέωση της χώρας μας, κατά το κοινοτικό δίκαιο, αλλά μία ακόμη κίνηση, με σκοπό την προσέλκυση επενδυτικού ενδιαφέροντος και την τόνωση των διασυνοριακών συνεργειών.

Οι ρυθμίσεις, οι οποίες εισάγονται, διευκολύνουν τις διασυνοριακές μετατροπές, συγχωνεύσεις και διασπάσεις. Τίθεται, για πρώτη φορά, το ρυθμιστικό πλαίσιο για τις διασπάσεις και τις μετατροπές, ενώ βελτιώνεται το ήδη υφιστάμενο για τις συγχωνεύσεις, μέσω της απλοποίησης των διαδικασιών και της εντεύθεν μείωσης χρόνου και κόστους.

Οι διατάξεις του σχεδίου νόμου αποτελούν τμήμα των γενικότερων φιλοεπενδυτικών νομοθετικών πρωτοβουλιών της Κυβέρνησης, όπως, για παράδειγμα, ο ν.4646/2019 για τη φορολογική μεταρρύθμιση, ο ν.4935/2022 για τα φορολογικά κίνητρα συνεργειών, προς απάντηση όλων όσων αναφέρθηκαν για απουσία νομοθετικών πρωτοβουλιών, με σκοπό τη στήριξη των επιχειρήσεων.

Οι υπό συζήτηση διατάξεις θα συμπληρώσουν το ήδη υφιστάμενο πλαίσιο του ν.4601/2019, ούτως ώστε να συστηματοποιηθούν όλες οι σχετικές ρυθμίσεις, σε ένα ενιαίο, πια, νομοθέτημα.

Επισημαίνω ότι όλοι οι φορείς που ακούστηκαν στη δεύτερη συνεδρίαση τοποθετήθηκαν θετικά επί του νομοσχεδίου. Συνεπώς, κατά γενική ομολογία, πρόκειται για μία πρωτοβουλία, η οποία κινείται προς τη σωστή κατεύθυνση.

Γενικότερος σκοπός είναι η επίτευξη του υγιούς ανταγωνισμού και η απρόσκοπτη διασυνοριακή άσκηση επιχειρηματικής δραστηριότητας, με όσα θετικά αυτή συνεπάγεται.

Θα ήθελα να τονίσω, για άλλη μια φορά, ότι το παρόν σχέδιο νόμου αφορά ζητήματα εμπορικού και όχι φορολογικού δικαίου. Θέτει ένα συνολικό πλαίσιο για την πραγματοποίηση των συγχωνεύσεων, των διασπάσεων και των μετασχηματισμών, όπου συμμετέχουν νομικά πρόσωπα, με έδρα σε παραπάνω από ένα κράτη μέλη. Άλλωστε, όπως και η ίδια η Οδηγία προς ενσωμάτωση αναφέρει στο προοίμιό της, η δράση των ρυθμίσεων εντοπίζεται στη διασφάλιση της ελευθερίας εγκατάστασης των επιχειρήσεων και στην ελεύθερη κυκλοφορία των προσώπων. Δεν έχει, δηλαδή, ως σκοπό η ενσωμάτωση της Οδηγίας, ούτε και η ίδια η Οδηγία, τη μεταφορά της φορολογικής έδρας των εγχώριων εταιρειών, σε αλλοδαπές έννομες τάξεις, με στόχο, είτε τη φοροδιαφυγή, είτε τη φοροαποφυγή.

Ούτε, όμως, μπορεί κανένας να ισχυριστεί κάτι τέτοιο, σε αντίθεση με κάποιες απόψεις που σημειώθηκαν στις προηγούμενες συνεδριάσεις της Επιτροπής. Αποκλειστικός σκοπός της Οδηγίας και του παρόντος σχεδίου νόμου είναι η απλούστευση των διαδικασιών, η ελαχιστοποίηση των γραφειοκρατικών κωλυμάτων και ο καθορισμός της διαδικασίας για τις διασυνοριακές διασπάσεις και μετατροπές που μέχρι σήμερα παρέμειναν αρρύθμιστες, ελλείψει αντίστοιχων ληστρικών ρυθμίσεων, κάτι που προκαλούσε πλείστα προβλήματα όσον αφορά στην ασφάλεια δικαίου.

Άλλωστε, για την αντιμετώπιση των φαινομένων μεταφοράς της φορολογικής έδρας εγχώριων εταιρειών σε αλλοδαπές χώρες με χαμηλούς φορολογικούς συντελεστές, έχουν εκδοθεί πληθώρα οδηγιών για την αντιμετώπιση της φοροαποφυγής και πολλές από αυτές έχουν, ήδη, ενσωματωθεί στο εθνικό δίκαιο και αντιμετωπίζουν ακριβώς αυτά τα φαινόμενα, είτε, δηλαδή, εικονικές οντότητες, είτε υβριδικές αναντιστοιχίες.

Οι σχετικές ρυθμίσεις των άρθρων 38 του Κώδικα Φορολογικής Διαδικασίας και των άρθρων 66, 66 Α΄ και 66 Β΄ του Κώδικα Φορολογίας Εισοδήματος αντιμετωπίζουν επιτυχώς, όπως η πράξη δείχνει, διασυνοριακές και εθνικές πρακτικές επιχειρήσεων, με σκοπό τη φοροαποφυγή και τη φοροδιαφυγή.

Επίσης, όσον αφορά τις εγχώριες συγχωνεύσεις, διασπάσεις και μετατροπές, παρέχονται γι’ αυτές φοροαπαλλαγές και φοροελαφρύνσεις, με σκοπό την τόνωση τέτοιων συνεργειών.

Τέλος, η παράταση της διενέργειας των ετήσιων γενικών συνελεύσεων για ΑΕ, ΕΠΕ και ΙΚΕ, σύμφωνα με το άρθρο 15 του σχεδίου νόμου, κρίνεται επιβεβλημένη λόγω της παράτασης της προθεσμίας υποβολής φορολογικών δηλώσεων. Προτάθηκε δε από τον Πρόεδρο του Οικονομικού Επιμελητηρίου, όπως ακούσαμε την προηγούμενη φορά, κατά την ακρόαση των φορέων, η θέσπιση και οριζόντιας ρύθμισης περί παράτασης των γενικών συνελεύσεων σε περιπτώσεις παράτασης και της προθεσμίας υποβολής των φορολογικών δηλώσεων, ώστε να μην χρειάζεται καθόλου η τμηματική ετήσια ρύθμιση του θέματος. Αυτό, βέβαια, δεν αποτελεί σκοπό αυτού του σχεδίου νόμου. Θα μπορούσε να γίνει με τροποποίηση των διατάξεων του ν.4548/18 και του ν.4072/2012 για τις ΙΚΕ, όπως και του ν.3190 για τις ΕΠΕ.

Αυτά ήθελα να προσθέσω. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Τον λόγο έχει ο κ. Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας)**: Ευχαριστώ.

Κύριε Πρόεδρε, κυρίες και κύριοι συνάδελφοι, η αλλαγή του Εισηγητή οφείλεται στο ότι ο συνάδελφος, ο κ. Σαρακιώτης, λείπει στο εξωτερικό για δουλειές της Βουλής.

Δεν μπορώ να μην σημειώσω σήμερα ένα σημαντικό γεγονός, την εκλογή του Προέδρου μας, του κ. Κασσελάκη. Θεωρώ και πιστεύω ότι ξεκινά μία νέα περίοδος για το κόμμα μου, το κόμμα της Αξιωματικής Αντιπολίτευσης. Το κόμμα μας, ως Αξιωματική Αντιπολίτευση, θα ασκήσει με τον καλύτερο και δυναμικότερο τρόπο τα καθήκοντά του τον συνταγματικό του ρόλο. Έχει μέγιστη υποχρέωση προς τον «γονατισμένο» λαό μας να αγωνιστεί και έξω από τη Βουλή και θα το πράξει.

Επί του νομοσχεδίου, συζητάμε και σήμερα για την ενσωμάτωση της Οδηγίας 2019/2121 του Ευρωπαϊκού Κοινοβουλίου και του Συμβουλίου και την τροποποίηση της Οδηγίας 1132/2017, προκειμένου να αποτελέσουν εθνικό δίκαιο. Θέλω να σημειώσω εδώ, ότι αυτή η Οδηγία είναι από το 2017, μεγάλη η ολιγωρία του νομοθετικού σώματος της κυβέρνηση, που παίρνει μετά από τόσα χρόνια την πρωτοβουλία να την εντάξει στο εθνικό μας δίκαιο.

Αυτή, λοιπόν, η θεσμοθέτηση, κυρίως, ψηφίζεται, για να διευκολύνουν τις επιχειρήσεις σε μία ορθολογική λειτουργία με ενιαίους κανόνες δικαίου για την ελεύθερη διακίνηση κεφαλαίων στο εσωτερικό της Ευρωπαϊκής Ένωσης, όπως επιτάσσει ο βασικός πυλώνας του ευρωπαϊκού δικαίου για την ελεύθερη κυκλοφορία των κεφαλαίων, σύμφωνα με τα άρθρα 63 έως 66 της Συνθήκης για τη λειτουργία της Ευρωπαϊκής Ένωσης. Παρακολούθησα και εγώ, μιας και είμαι μέλος της Επιτροπής, τα όσα ελέχθησαν στις τρεις προηγούμενες συνεδριάσεις, φυσικά της εισηγήσεις, άλλα και έχοντας μελετήσει το σχέδιο νόμου.

 Τονίσαμε και το επαναλαμβάνω, ότι θα υπερψηφίσουμε, το είπε εξάλλου και ο Εισηγητής μας, ο Γιάννης Σαρακιώτης. Συμφωνούν με το περιεχόμενο του και όλοι οι φορείς που ήρθαν εδώ, όπως διαπίστωσα. Ήρθαν, βέβαια, λίγοι στον αριθμό, οι τρεις από τους δεκατρείς, και θα πρέπει να το λάβουμε και αυτό υπόψη. Δήλωσαν, λοιπόν, ότι είναι θετικοί στις αναγκαίες αυτές νομικές διευθετήσεις για τη βελτίωση του δικαίου των διασυνοριακών μετασχηματισμών κεφαλαιουχικών εταιρειών, αφού, ούτως ή άλλως, ως κράτος μέλος της Ευρωπαϊκής Ένωσης πρέπει να λάβουμε σοβαρά υπόψη και να ενσωματώσουμε την Οδηγία αυτή.

Αυτά ως μια γενική διαπίστωση για το συζητούμενο νομοσχέδιο, φυσικά, θα ειπωθούν αύριο ακόμη περισσότερα στην Ολομέλεια.

Όμως, κυρίες και κύριοι συνάδελφοι, εδώ συμβαίνει ένα παράδοξο. Επιχειρούμε σήμερα να διευκολύνουμε το επιχειρείν στην ευρωπαϊκή του πορεία, να βελτιώσουμε διασυνοριακές επιχειρηματικές κινήσεις, την ώρα που το ντόπιο επιχειρείν, αυτό που αρέσκεστε να λέτε ότι είναι η «ραχοκοκαλιά» της ελληνικής οικονομίας, «στενάζει». Ποια είναι η αλήθεια για το πραγματικό οικονομικό πλαίσιο, μέσα στο οποίο προσπαθούν να επιβιώσουν οι επιχειρήσεις μας;

Μαθαίνω και πληροφορούμαι, ότι πιθανόν το Υπουργείο σας να φέρει κάποια νομοθετική ρύθμιση, σε σχέση με τη συγκράτηση αυτής της ακρίβειας. Θα το δούμε αύριο. Και φυσικά, ποιο είναι το στενά συνδεδεμένο οικονομικό πλαίσιο της αγοραστικής δύναμης της χώρας. Γνωρίζετε ότι είμαστε οι πιο φτωχοί στην Ευρωπαϊκή Ένωση. Ότι, δηλαδή, η χώρα μας, σύμφωνα με την Eurostat, είναι 3η από το τέλος στην Ευρώπη των 27, όσον αφορά την αγοραστική δύναμη των πολιτών με μόλις 68 μονάδες. Ακολουθούν μόνο η Βουλγαρία και η Σλοβακία και όλες οι βαλκανικές χώρες μας έχουν ήδη προσπεράσει. Είναι μεγάλη αλήθεια αυτό.

Γνωρίζει η κυβέρνηση ότι η ακρίβεια βασικών αγαθών διατροφής και η αισχροκέρδεια των εταιρειών στερεί τα νοικοκυριά από τα απαραίτητα; Ότι, δηλαδή, ακόμη και παραδοσιακά προϊόντα, όπως ζυμαρικά και ρύζι, έχουν αύξηση στις τιμές, κατά 40% και 100% και οι καταναλωτές δαπανούν το τριπλάσιο ποσό, σε σχέση με πέρσι για τα τρόφιμα της μέρας τους.

Έχει επίγνωση η Κυβέρνηση τι σημαίνει έλλειψη αποθεμάτων λαδιού σε μία ελαιοπαραγωγική χώρα και η ξέφρενη άνοδος της τιμής του; Να θυμίσω ότι στη χονδρική πηγαίνει 8,40 μέχρι 9,50 ευρώ το λίτρο; Να σας πω ότι το 2021 ένας τενεκές λάδι κόστιζε 75 έως 80 ευρώ και τώρα έχει φθάσει στα 157 έως 198 ευρώ; Ο τενεκές το λάδι που χωράει 16,5 λίτρα; Ακολουθούμε το παράδειγμα της Ισπανίας. Οι ιδιοκτήτες των σούπερ μάρκετ βάζουν αντικλεπτικό πάνω στο λάδι. Οι τιμές, σύμφωνα με τα στατιστικά στοιχεία της Ελληνικής Στατιστικής Αρχής, μέσα σε έναν χρόνο σημείωσαν αύξηση κατά 10,6%.

Γνωρίζει η Κυβέρνηση ότι μεγάλο μέρος του πληθυσμού της χώρας βιώνει τη στεγαστική κρίση, πληρώνοντας πάνω από το 40% του εισοδήματος της οικογένειας σε ενοίκιο ή σε δόση δανείου, στο ηλεκτρικό, στο νερό, στη θέρμανση και στην ψύξη; Τα ξέρετε αυτά.

Στην πατρίδα μου, την Κέρκυρα, μιας και κατάγομαι από την Κέρκυρα και είμαι βουλευτής, η ενοικίαση στέγης «τινάζει» τους οικογενειακούς προϋπολογισμούς στον «αέρα» και δεν έχετε κάνει τίποτα για να ρυθμίσετε το πρόβλημα που τείνει να λάβει εκρηκτικές διαστάσεις, εκρηκτικές κοινωνικές διαστάσεις. Μην αναφέρουμε, ότι δεν υπάρχει στέγη, ειδικά σε περιοχές που είναι και φοιτητές ή που θέλουν να έρθουν γιατροί να στελεχώσουν τα νοσοκομεία. Επανειλημμένα κάνουμε προσπάθειες να στελεχώσουμε τα νοσοκομεία και δεν συμμετέχει κανένας. Γιατί;

Γνωρίζετε ότι η πολιτική των ολιγοπωλίων που εφαρμόζετε και στην ακτοπλοΐα, ενάντια στο δίκαιο του ανταγωνισμού της Ευρωπαϊκής Ένωσης, έχει εκτοξεύσει τα έξοδα μετακίνησης προς τα νησιά και τα καθιστά μειονεκτικά έναντι της υπόλοιπης ηπειρωτικής χώρας, χωρίς, μάλιστα, να αντισταθμίζετε τη διαφορά με το περίφημο μεταφορικό ισοδύναμο; Να σας τονίσω, ότι ακόμη η Κυβέρνηση δεν έχει πληρώσει το δεύτερο εξάμηνο του 2022 και τελειώνει το 2023. Μιλάμε για το μεταφορικό ισοδύναμο. Αν έχετε την καλοσύνη πέστε μου, για να μην μιλάμε γενικά και αόριστα.

Γνωρίζετε ότι οι εξαγγελίες του Πρωθυπουργού στη ΔΕΘ, που έγιναν χωρίς καμία διαβούλευση με τους κοινωνικούς εταίρους της τουριστικής βιομηχανίας, σχετικά με την αύξηση του τέλους διαμονής, έχουν φέρει αλαλούμ, ανάμεσα και στους επιχειρηματίες του τουρισμού που πάλι θα μετακινήσουν την αύξηση στον τελικό καταναλωτή; Ο κόσμος του τουρισμού είναι ανάστατος και σας το μεταφέρω από μία τουριστική περιοχή. Έχετε αντιληφθεί πόσο δύσκολος, δυσκολότερος από την υπόλοιπη Ελλάδα, θα είναι ο χειμώνας για τις επιχειρήσεις και τα νοικοκυριά στη Θεσσαλία, την Εύβοια, τη Ρόδο, τη Βόρεια Κέρκυρα; Είναι «πληγωμένες» περιοχές, «πληγωμένα» τμήματα της ελληνικής κοινωνίας. Τι κάνετε για αυτή την οικονομία, αυτή που έχει άμεσο αντίκτυπο στις τσέπες των κατοίκων και των επαγγελματιών τούτου του τόπου; Τι κάνετε στο Υπουργείο Ανάπτυξης, για να σταματήσετε τον «κατήφορο» που έχει πάρει η χώρα; Τι κάνετε για να διορθώσετε τον πληθωρισμό, την ακρίβεια, την αισχροκέρδεια;

Καταλήγοντας, για να είμαι ακριβής στον χρόνο, συμφωνούμε σε ό,τι διευκολύνει το υγιές επιχειρείν, γι’ αυτό και ψηφίζουμε το νομοσχέδιο, ιδιαιτέρως, αφού ο στόχος για μία αγορά, χωρίς εσωτερικά σύνορα για τις εταιρείες, συμβαδίζει και εξισορροπείται με την προστασία των εργαζομένων, των πιστωτών και των μετόχων ή εταίρων. Αλλά να δώσετε χείρα βοηθείας και στις επιχειρήσεις που υπέστησαν τα πάνδεινα από τα «άνοιξε – κλείσε» στην περίοδο της πανδημίας, που είχαν να αντιπαλέψουν με φυσικές καταστροφές και αποζημιώσεις που ακόμα περιμένουν. Από τον «Ιανό» το 2021 οι Κερκυραίοι, αλλά και σε άλλες περιοχές της Ελλάδας, δεν έχουν πάρει στο σύνολό τους τις ισχνές αποζημιώσεις. Και λέτε, ότι στη Θεσσαλία, στον Έβρο, παντού, άμεσα θα καταβληθούν οι αποζημιώσεις. Φέρνω ένα ζωντανό παράδειγμα που σας το μεταφέρω, που πηγαίνω στις περιοχές που επλήγησαν, που βρίσκονται στη «μέγγενη» της αδιαφορίας σας για τη λήψη ουσιαστικών μέτρων.

Τα περισσότερα θα τα πούμε αύριο. Ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

 Θα περιοριστώ στο νομοσχέδιο και θα χρειαστώ δύο λεπτά μόνο. Θεωρούμε ότι το νομοσχέδιο είναι σε θετική κατεύθυνση, όπως, άλλωστε, κάθε εναρμόνιση της ελληνικής νομοθεσίας με τις ευρωπαϊκές οδηγίες. Θεωρούμε ότι ενδυναμώνεται η ευρωπαϊκή αγορά και αυτό σημαίνει ενδυνάμωση της πολιτικής ενοποίησης που τόσο πολύ ζητάμε να υπάρξει στο επίπεδο της Ευρωπαϊκής Ένωσης.

Δύο ζητήματα δεν έχουν, κατά την εκτίμησή μας, αναπτυχθεί επαρκώς. Το ένα σχετίζεται, δεν ξέρω καν αν αναφέρθηκε, με το θέμα των εισηγμένων εταιρειών και τι προϋποθέσεις απαιτούνται. Προφανώς, η παραπομπή σχετίζεται με το εσωτερικό δίκαιο, γιατί οι εισηγμένες εταιρείες περιλαμβάνονται και αυτές στην Οδηγία και προβλέπεται η διάσπαση, η συγχώνευση, η ενοποίηση, η απορρόφηση, με άλλη εταιρεία ευρωπαϊκής χώρας.

Το δεύτερο ζήτημα που, επίσης, παραπέμπεται στο ελληνικό δίκαιο, παρά το γεγονός ότι η Οδηγία στον τίτλο της κάνει αναφορά στην προστασία των εργαζομένων, όπως θα είδατε από την Οδηγία, απαιτείται μία αναφορά για την εξέλιξη του νομικού «μορφώματος» που θα προέλθει από συγχώνευση, διάσπαση, ή εξαγορά οποιαδήποτε μορφής. Όμως, οι εργαζόμενοι, απλώς, ενημερώνονται και αυτό σημαίνει ότι για την τύχη τους τελικός κριτής θα είναι το εσωτερικό δίκαιο, η ελληνική νομοθεσία, που, δυστυχώς, κατά τη δική μας άποψη, και γι’ αυτό καταψηφίσαμε το σχετικό εργασιακό νομοσχέδιο, δεν είναι η καλύτερη δυνατή, πάει από το κακό στο χειρότερο.

Κατά τ’ άλλα, επιφυλασσόμαστε, να τοποθετηθούμε για την τελική μας θέση στην Ολομέλεια. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Τον λόγο έχει η κυρία Κομνηνάκα, μέσω της υπηρεσίας τηλεδιάσκεψης.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΥΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

Δεν θα χρειαστώ όλο τον χρόνο, καθώς έχουμε, ήδη, τοποθετηθεί αναλυτικά στις δύο προηγούμενες συνεδριάσεις. Έτσι, λοιπόν, στη β΄ ανάγνωση του νομοσχέδιου δεν υπάρχει κάτι επιπλέον να προσθέσουμε.

Θα ήθελα μόνο να ρωτήσω τον κ. Υπουργό, επειδή υπάρχει μία σχετική φημολογία, για το αν έχει σκοπό να καταθέσει κάποια τροπολογία σήμερα και αν ναι, τουλάχιστον, να κατατεθεί εγκαίρως, ώστε να τη μελετήσουμε και να μπορέσουμε να τοποθετηθούμε στην Ολομέλεια αναλυτικά και να μην έρθει τελευταία στιγμή.

Ως προς τα υπόλοιπα θα έχουμε τον χρόνο και αύριο στην Ολομέλεια να τα αναπτύξουμε ξανά. Δεν θέλω να επαναλάβω αυτά που έχω πει στις προηγούμενες συνεδριάσεις. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Τον λόγο έχει ο κ. Χήτας.

**ΚΩΣΤΑΝΤΙΝΟΣ ΧΗΤΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Πιστεύω πώς αυτό που αναδείχθηκε από τις συνεδριάσεις είναι ότι οι κυβερνητικές πολιτικές, η εισαγωγή κανόνων στην εθνική έννομη τάξη, δεν πρέπει να επιλέγονται με αποκλειστικό γνώμονα τις υποχρεώσεις που έχει η χώρα μας απέναντι στην Ευρωπαϊκή Ένωση. Το λέω αυτό, γιατί έχουμε ακούσει πάρα πολλές φορές σε πολλά νομοσχέδια, την περίοδο 2019-2023, αλλά και τώρα, ότι πρέπει να ενσωματώσουμε μια ευρωπαϊκή οδηγία, γιατί έχουμε αυτή την υποχρέωση ως κράτος μέλος της Ευρωπαϊκής Ένωσης και ότι πρέπει το εθνικό δίκαιο να εναρμονιστεί, γιατί αλλιώς η χώρα μας κινδυνεύει με πρόστιμο.

Η αλήθεια είναι, σε ότι αφορά στην Ευρωπαϊκή Ένωση, ότι προβάλλεται ως επίσημη αιτιολογία και επιχείρημα για την εκπλήρωση των υποχρεώσεων απέναντι σε αυτή. Να σημειώσω, όμως, εδώ, ότι δεν έχει μόνο η χώρα μας υποχρεώσεις απέναντι στην Ευρωπαϊκή Ένωση, αλλά και η Ένωση απέναντι στη χώρα μας και τους Έλληνες πολίτες, υποχρεώσεις που έχουν να κάνουν με πραγματική και έμπρακτη αλληλεγγύη, με δίκαιη κατανομή και επιμερισμό των «βαρών». Περιμένουμε ακόμη για στήριξη σε μεγάλα και σημαντικά, για «ακανθώδη» ζητήματα για την οικονομία μας, την κοινωνία, για τους Έλληνες πολίτες.

Η Οδηγία που συζητάμε και το συγκεκριμένο νομοσχέδιο, έχει να κάνει με τους διασυνοριακούς εταιρικούς μετασχηματισμούς, με διασυνοριακές συγχωνεύσεις, μετατροπές, διασπάσεις, κ.λπ.. Σε σχέση με την αιτιολογία της εναρμόνισης, αυτό που επισημαίνεται είναι ότι η Ευρωπαϊκή Ένωση θα γίνει πιο ανταγωνιστική. Αυτό λέγεται, ότι θα γίνει πιο εξωστρεφής, ότι θα ανταποκριθεί σε ένα σύγχρονο επιχειρηματικό περιβάλλον.

Μιλάμε, λοιπόν, για μία ευρωπαϊκή αγορά, ουσιαστικά, όπου οι μεγάλες εταιρείες, πολυεθνικές κυρίως, θα αλλάζουν μορφή, θα διασπώνται, θα μετατρέπονται και θα συγχωνεύονται σε διάφορα κράτη μέλη της Ευρωπαϊκής Ένωσης. Μαζί, βέβαια, με τις εταιρίες, υποκαταστήματα, διάφορες θυγατρικές, οπότε θα μεταφέρονται κεφάλαια.

Πρέπει εδώ να επισημάνω, ότι είναι πολύ σημαντικό, ότι όλη αυτή η ευελιξία στην ευρωπαϊκή αγορά και οι διευκολύνσεις που θεσμοθετούνται σε αυτές τις εταιρείες, να μην είναι εις βάρος της διαφάνειας, της ασφάλειας των συναλλαγών και να μην βρεθούν τα κράτη μέλη και η Ευρωπαϊκή Ένωση να αναζητούν εταιρείες «φαντάσματα» κάποια στιγμή σε διάφορες χώρες ανεξέλεγκτες, χωρίς κανέναν έλεγχο και χωρίς καμία εποπτεία.

Αυτή η παράμετρος συνδέεται αναπόσπαστα και με τα δικαιώματα και την προστασία των εργαζομένων σε αυτές τις εταιρείες. Πώς, όμως, τελικά, αυτή η εναρμόνιση θα έχει όφελος στην εθνική οικονομία, στην κοινωνία, στη δική μας εγχώρια αγορά, μία αγορά που έχει πολλά προβλήματα; Αυτό είναι το ζητούμενο. Είναι μία αγορά με πολλές δυσκολίες, σε ένα επιχειρηματικό περιβάλλον που δεν ευνοεί καθόλου το επιχειρείν και δεν είναι μόνο η πολύ υψηλή φορολόγηση. Μιλάμε για την ελληνική επιχειρηματικότητα, για το εγχώριο επιχειρείν, για τους συμπολίτες μας, που προσπαθούν να διατηρήσουν τις επιχειρήσεις και τα μαγαζιά τους. Όταν πολλές, λοιπόν, επιχειρήσεις έχουν βάλει λουκέτο, όταν πολλές άλλες έχουν φύγει στο εξωτερικό, πόσο όφελος θα έχει αυτή η εναρμόνιση της χώρας μας και για την εθνική μας οικονομία;

Εδώ θέλουμε να γίνει η εγχώρια αγορά πιο ανταγωνιστική, να γίνει πιο εξωστρεφής η εγχώρια αγορά, σε ένα περιβάλλον και με ένα κανονιστικό πλαίσιο, που να ενισχύει την ανάπτυξη των επιχειρήσεων στη χώρα και όχι να φύγουν και άλλες επιχειρήσεις στο εξωτερικό, ούτε πολυεθνικές εταιρείες να δεσπόζουν στην αγορά και να οδηγούν, ουσιαστικά, την ελληνική επιχειρηματικότητα στην κατάρρευση, ακόμη και στον «μαρασμό».

Πόσο αυτή η εναρμόνιση ωφελεί, πραγματικά, την οικονομία; Πόσες ελληνικές επιχειρήσεις, δηλαδή, αφορά και θα ενισχύσει, αφήνοντας, ταυτόχρονα, και ένα θετικό αποτύπωμα στη χώρα; Στη χώρα μας οι περισσότερες επιχειρήσεις είναι οι μικρομεσαίες. Το ξέρουμε όλοι, ότι είναι η «ραχοκοκαλιά» της οικονομίας, είναι αυτές που παλεύουν να επιβιώσουν, είναι αυτές που έχουν αποκλειστεί από τις τράπεζες στο μεγαλύτερο ποσοστό. Αυτές οι επιχειρήσεις είναι «εγκλωβισμένες» σε μεγάλα βάρη και υποχρεώσεις. Η αλήθεια είναι ότι αυτές οι επιχειρήσεις δεν έχουν να δουν κάτι θετικό από τη συγκεκριμένη εναρμόνιση. Τα προβλήματα αυτά θεωρώ, ότι διατρέχουν όλη την αγορά και η εγχώρια αγορά κλυδωνίζεται από προβλήματα. Είναι δύσκολο να μιλάμε για ανταγωνιστικότητα των ελληνικών επιχειρήσεων, για ανταγωνιστικότητα των ελληνικών προϊόντων, όταν οι περισσότερες ελληνικές επιχειρήσεις «φυτοζωούν», ειδικά οι μικρομεσαίες, κατά πόσο αυτές μπορούν να γίνουν ανταγωνιστικές.

Η αλήθεια είναι ότι η χώρα μας δεν παράγει, σχεδόν, τίποτα και εισάγει σχεδόν τα πάντα. Ξένα προϊόντα έχουν κατακλύσει την αγορά, τα ράφια των καταστημάτων, τα σούπερ μάρκετ, ενώ τα ντόπια προϊόντα έχουν αποκλειστεί ή απομονωθεί, όπως ακριβώς και η εγχώρια επιχειρηματικότητα.

Τα πράγματα, όμως, είναι ακόμα πιο δύσκολα, οι τιμές σε όλα τα προϊόντα αυξάνονται κάθε μέρα, ακόμη και σε βασικά είδη διατροφής πωλούνται, πλέον, ως είδη πολυτελείας. Ο κόσμος δεn μπορεί να αγοράσει ούτε τα βασικά. Όλα, δυστυχώς, δείχνουν ότι η κατάσταση θα χειροτερέψει. Η πρωτογενής παραγωγή, για την οποία έχει «μαλλιάσει η γλώσσα μας» από το 2019, έχει αποδεκατιστεί, ολόκληρες περιοχές και καλλιεργήσιμες εκτάσεις έχουν πλημμυρίσει, πόσο μάλλον τώρα που πάθαμε και τη ζημιά αυτή, ενώ και η κτηνοτροφία έχει υποστεί ένα πάρα πολύ μεγάλο πλήγμα.

Όλοι, λοιπόν, αυτοί οι παράγοντες εκτοξεύουν τις τιμές, προωθούν αθέμιτες πρακτικές και συμπεριφορές εις βάρος του υγιούς ανταγωνισμού και του καταναλωτή. Την ανεξέλεγκτη αυτή κατάσταση, αυτή, πραγματικά, κυρία Υπουργέ, στο Υπουργείο πρέπει να τη δείτε. Αυτή την κατάσταση που περιέγραψα πριν από λίγο. Αυτή πρέπει να ρυθμίσετε ως βασική προτεραιότητα στο Υπουργείο Ανάπτυξης.

Μάς μιλήσατε, ως Υπουργείο, για διάφορα «καλάθια» που φέρνετε και όπως λέτε εσείς βοηθούν τους πολίτες. Το θέμα δεν είναι να ισορροπήσει η αγορά. Το θέμα είναι να ισορροπήσει η αγορά και όχι τα «καλάθια». Είναι να γίνουν έλεγχοι, να πέσουν οι τιμές συνολικά και όχι να βγάζετε το ένα «καλάθι» μετά το άλλο και να τα παρουσιάζετε ως μία επιτυχία της Κυβέρνησης. Το θέμα είναι να στηριχθεί η πρωτογενής παραγωγή με πραγματικά μέτρα στήριξης και επιτέλους, η χώρα μας να παράγει πλούτο.

Ζητούμενο είναι να στηριχθεί το ελληνικό επιχειρείν, να στηριχθεί με μέτρα και πολιτικές που θα στοχεύουν στην υποστήριξη και επένδυση, στην επιχειρηματικότητα και όχι απλά στον οικονομικό «στραγγαλισμό». Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ πολύ, κύριε Πρόεδρε.

Με την παρούσα Οδηγία, όπως διαβάζουμε από τις πρώτες λέξεις του άρθρου 1, σκοπός του παρόντος είναι η άρση των περιορισμών στην ελευθερία εγκατάστασης των εταιρειών στην εσωτερική αγορά της Ευρωπαϊκής Ένωσης. Δηλαδή, αποτελεί μία προσπάθεια διευκόλυνσης πολυεθνικών εταιρειών.

Αλήθεια, όμως, ωφελείται η Ελλάδα και η οικονομία της από τέτοιες κινήσεις; Τι είναι πιο πιθανό να συμβεί; Μία εταιρεία από τη βόρεια Ευρώπη να εξαγοράσει μία ελληνική ή το αντίθετο; Ακόμα, θεωρείτε, ότι είναι αρκετό να άρουμε τους περιορισμούς εγκατάστασης εξωχώριων εταιρειών για να εγκατασταθούν στη χώρα μας; Η Ελλάδα βρίσκεται στην 29η θέση στην επίδοση του δείκτη διεθνούς φορολογικής ανταγωνιστικότητας, έχοντας μπροστά της στην κατάταξη 20 ευρωπαϊκές χώρες. Έχουμε ποσοστό, άνω του μέσου όρου στον εταιρικό φόρο με 24%. Ο μέσος όρος του ΟΟΣΑ είναι 23,3%. Οι επιχειρήσεις στην Ελλάδα αντιμετωπίζουν αυστηρούς περιορισμούς ως προς τον συμψηφισμό καθαρών λειτουργικών ζημιών με μελλοντικά κέρδη και υπάρχει περιορισμένος δείκτης φορολογικών συμβάσεων, 57 συμβάσεις έναντι 74 του μέσου όρου του ΟΟΣΑ.

Επίσης, δεν μπορούν να χρησιμοποιήσουν ζημίες, για να μειώσουν το προηγούμενο φορολογητέο εισόδημα και ταυτόχρονα, έχουμε έναν από τους υψηλότερους συντελεστές Φ.Π.Α. 24%, μεταξύ των χωρών του ΟΟΣΑ, για τον οποίο έχουμε ακούσει τα τελευταία χρόνια ανόητες δικαιολογίες για τους λόγους που δεν μειώνεται, όπως ότι θα επωφεληθούν οι πλούσιοι, γιατί θα τρώνε περισσότερα μακαρόνια, αντί να παραδεχτούμε ότι δεν μας το επιτρέπουν, γιατί είμαστε ακόμα σε επιτήρηση.

Οι μόνες ξένες εταιρείες που έχουν κίνητρο να εγκατασταθούν και να εξαγοράσουν εταιρείες στην Ελλάδα, είναι αυτές που δραστηριοποιούνται στις αγορές ενέργειας, των «κόκκινων» δανείων και Real Estate και κάποιων υπηρεσιών τεχνολογίας, όπως κέντρα με βάσεις δεδομένων. Δηλαδή, σε μη παραγωγικούς κλάδους που ασχολούνται με δραστηριότητες, από τις οποίες ο ελληνικός λαός έχει «ματώσει», μία με το Χρηματιστήριο Ενέργειας και τον «σκανδαλώδη ανόητο» τρόπο που είναι στημένο, μέσω του οποίου οι γνωστές πέντε-έξι εταιρείες θησαυρίζουν, έναντι του ελληνικού λαού.

Έπειτα, με την αγορά ακινήτων, όπου επικρατεί ένα περιβάλλον «φούσκας» στην αγορά, αφού, πλέον, σε σχέση με το πρώτο τρίμηνο του 2017 οι τιμές στην Αττική έχουν καταγράψει «ράλι» της τάξεως του 68% και οι τιμές των ενοικίων έχουν αυξηθεί περισσότερο από 40% στο ίδιο διάστημα. Μάλιστα, σύμφωνα με την Κομισιόν, στην Ελλάδα χρειάζεται κάποιος να δαπανήσει το 40% με 70% του εισοδήματός του, για να καλύψει το ενοίκιο, κάνοντας έτσι τη χώρα μας την πιο ασύμφορη στην Ευρωπαϊκή Ένωση στο συγκεκριμένο θέμα.

Ένα άλλο σημείο που θέλω να σταθώ και να εκφράσω τον προβληματισμό μου, είναι σχετικά με το άρθρο 53ιδ΄, για τον έλεγχο νομιμότητας του διασυνοριακού μετασχηματισμού. Υπεύθυνο όργανο ελέγχου είναι η Διεύθυνση Εταιρειών της Γενικής Γραμματείας Εμπορίου του Υπουργείου Ανάπτυξης και συγκεκριμένα ένα από τα επιμέρους τμήματά της, το Γενικό Εμπορικό Μητρώο. Δηλαδή, θα έχουμε εγκρίσεις διασυνοριακών μετατροπών, όπου θα τους παρέχεται πλήρης ασυλία, χωρίς αποφάσεις δικαστηρίου, από ένα όργανο, το οποίο επιφορτίζεται με πάρα πολλές επιπλέον αρμοδιότητες. Θεωρούμε πώς θα έπρεπε να υπάρχουν περισσότερες δικλείδες ασφαλείας.

Κλείνοντας, λόγω των οικονομικών συνθηκών που επικρατούν στην Ελλάδα, δεν θεωρούμε πώς το νομοσχέδιο αυτό μπορεί από μόνο του να ωφελήσει την ανάπτυξη. Ίσα-ίσα, μπορεί να λειτουργήσει επιβραδυντικά, μιας και δίνουμε κίνητρα σε όσες εταιρείες υπάρχουν εδώ να μετακινήσουν την έδρα τους σε χώρες με πιο ευνοϊκό περιβάλλον, σε ότι αφορά στη φορολογία και το νομικό πλαίσιο. Δεν θεωρούμε πώς η Ελλάδα μπορεί να ανταγωνιστεί σε αυτές τις δύο μεταβλητές τις υπόλοιπες χώρες της Ευρωπαϊκής Ένωσης και θα έπρεπε πρώτα να κάνουμε φιλικό του περιβάλλον για τις επιχειρήσεις και έπειτα να άρουμε τους όποιους περιορισμούς.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κεδίκογλου Συμεών, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Αμπατιέλος Νικόλαος, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Κεφαλά Γεωργία (Τζώρτζια) και Παπαϊωάννου Αρετή.

Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Σας ευχαριστώ πολύ, κύριε Πρόεδρε.

Σήμερα έχουμε τη β΄ ανάγνωση του νομοσχεδίου, προκειμένου να κυρώσουμε την Οδηγία, σχετικά με τις διασυνοριακές τροποποιήσεις, μετατροπές και συγχωνεύσεις των κεφαλαιουχικών εταιρειών.

Έκανα αρκετές αναφορές στις προηγούμενες συνεδριάσεις, λέγοντας ότι είναι ένα νομοσχέδιο, το οποίο, στην ουσία, δεν εξυπηρετεί σε τίποτα την ελληνική επιχειρηματικότητα. Δεν βλέπω τον λόγο να έρχονται τέτοια νομοσχέδια, αφού δεν ξέρω κατά πόσον ο πέλεκυς των κυρώσεων είναι ουσιαστικός και σημαντικός ή τι συνέπειες επιβάλλει. Δεν γίνεται με εναρμονίσεις η ελληνική επιχειρηματικότητα να μπορέσει να δείξει τις δυνατότητές της, να επεκταθεί και να δείξει την εξωστρέφειά της. Ίσα-ίσα, κάθε φορά, κάθε μέρα και περισσότερο, με τις συμπεριφορές της Κυβέρνησης, τις πολιτικές πρακτικές τις εννοώ, «βυθίζει», όλο και πιο χαμηλά, την επιχειρηματικότητα στην πατρίδα μας. Προφανώς, όταν κάνεις συγχωνεύσεις, τροποποιήσεις, μετατροπές, δίνεις τη δυνατότητα να φύγουν οι εταιρείες, αφού πηγαίνεις και την ιδρύεις σε μία χώρα, όπως η Βουλγαρία, η Εσθονία με χαμηλό κόστος, κάνεις συγχώνευση, γιατί επιτρέπεται ελεύθερα. Δεν μπορεί να είναι μία επιχείρηση στη χώρα μας με 22% συντελεστή φορολόγησης, ως νομικό πρόσωπο και έχουμε ξαναπεί τι ισχύει στις υπόλοιπες χώρες.

Επομένως, θέλω να σημειώσω, ότι, πραγματικά, όταν έρχεται ένα νομοσχέδιο εδώ, φαντάζομαι, ότι η κάθε κυβέρνηση θέλει να υπηρετήσει τον λαό, αλλά αν δεν μπορεί, γιατί είναι ανθρώπινο ή γιατί οι συνθήκες είναι τέτοιες που δεν μπορεί να τις αντιμετωπίσει, δεν είναι «ευκολάκι», ας μου επιτραπεί ο όρος, να φέρνουμε από το συρτάρι Οδηγίες, για να λέμε ότι έχουμε παραγόμενο κυβερνητικό έργο, γιατί είναι αδιάφορο για όλους τους συμπολίτες μας, ειδικά όσους ασκούν επιχειρηματικές δραστηριότητες.

Αυτό δεν το λέμε εμείς ως αντιπολίτευση, το απέδειξαν οι φορείς που δεν ήρθαν εδώ, όχι γιατί συμφωνούν, αλλά γιατί αδιαφορούν. Όταν μία βάρκα μπάζει νερά, όταν πει κάποιος από την ακτή, πρέπει να φοράς ωραίο κουστουμάκι, θα γελάσει πικρά, γιατί, αυτή τη στιγμή, ποιος ενδιαφέρεται γι’ αυτή την εναρμόνιση; Κανείς στην επιχειρηματικότητα.

Υπάρχει ένα πρόγραμμα του Υπουργείου Περιβάλλοντος «Ανακυκλώνω - Πράσινη Ανάπτυξη». Ξέρετε ότι το 80% των επιχειρήσεων δεν συμμετέχουν; Δεν συμμετέχουν, γιατί οι όροι, μέσα από τους οποίους θα πάρει το voucher ο πολίτης, θα το φέρει στην επιχείρηση να πληρωθεί μετά από τέσσερις μήνες, το κάνουν αντιεπαγγελματικό, αντιοικονομικό και ζημιογόνο για τον επιχειρηματία. Αυτό είναι μία καλή πρακτική, να καθαρίσουμε το περιβάλλον, να φέρουμε νέες συσκευές, αλλά ποιος το «γεύεται;» Ο πολίτης που, εδώ και έναν χρόνο, έχει σταματήσει να αγοράζει ηλιακό ή θερμοσίφωνα, περιμένοντας τα χρήματα αυτά που είναι γύρω στο 70%; Το άλλο 30% δεν το έχει.

Ακούστηκε από τους συναδέλφους, να μην τα πούμε, τα είχαμε πει και την προηγούμενη φορά, ότι το λάδι έγινε είδος πολυτελείας, τρεις φορές τον χρόνο στη γιορτή θα το χρησιμοποιούμε, όπως γινόταν πριν από πενήντα χρόνια. Οι ντομάτες στην προηγούμενη συνεδρίαση αυτής της Επιτροπής ήταν 2,90 ευρώ το κιλό και σήμερα με ενημέρωσε η σύζυγος είναι 3,90 ευρώ.

Είναι δυνατόν αυτά να μην τα γνωρίζετε; Τα γνωρίζετε. Μπορείτε να κάνετε κάτι; Προφανώς, δεν μπορείτε να κάνετε, αλλά ας μην ερχόμαστε εδώ να λέμε επικυρώνουμε αυτή την Οδηγία που δεν εισφέρει κάτι.

 Στα πλαίσια αυτά, εμείς πολιτικά δεν θα το υποστηρίξουμε, γιατί, όπως είπα, είναι σαν να συναινούμε σε μία διαδικασία, που ενώ «βουλιάζει η βάρκα», εμείς «αρμενίζουμε στραβά», για να μην πω κάτι άλλο, γιατί σέβομαι τις διαδικασίες της Επιτροπής μας.

Επομένως, είναι μία εναρμόνιση, η οποία δεν παράγει τίποτα στην ελληνική επιχειρηματικότητα, δεν προωθεί την ανταγωνιστικότητα, προωθεί τη φυγή, γιατί ανταγωνιστικότητα δεν είναι μόνο αυτές οι ρυθμίσεις, δεν είναι ότι δεν έχουμε ενιαίο φορολογικό συντελεστή, ίσα – ίσα, έχουμε ακριβότερο. Με ποιες υποδομές θα μεταφέρουμε τα προϊόντα;

Πέρασαν εξίμισι-επτά μήνες από τα Τέμπη και θα περάσουν άλλοι έξι μήνες, για να φτιάξουμε τις υποδομές, μετά και την πρόσφατη καταστροφή στη Θεσσαλία. Χωρίς, δηλαδή, σιδηροδρομικό δίκτυο μπορεί να μας πάρει κανείς στα σοβαρά, ότι εμείς με αυτή την εναρμόνιση προσφέρουμε ανταγωνιστικότητα; Αυτή είναι μία ωμή πραγματικότητα, τη γνωρίζετε, τη γνωρίζουμε κι εμείς. Δυστυχώς, όμως, τη βιώνουν οι συμπολίτες μας και κυρίως, όσοι ασκούν επιχειρηματικότητα, οι οποίοι το μόνο που κάνουν είναι να περιμένουν, γιατί δεν μπορούν να κλείσουν από μόνοι τους την επιχείρησή τους, γιατί αυτό δεν μπορεί να το κάνει κάποιος που έχει αγωνιστεί μια ζωή.

Εγώ θέλω να καταθέσω, εκπροσωπώντας το Δημοκρατικό Πατριωτικό Κίνημα «ΝΙΚΗ» ότι αυτή είναι η πραγματικότητα που τη γνωρίζουμε όλοι και πρέπει να βρούμε έναν τρόπο να την αποδεχτούμε, γιατί μόνο τότε μπορούμε πραγματικά να ασκήσουμε πρακτικές και πολιτικές, οι οποίες έχουν να κάνουν με το συμφέρον των συμπολιτών και όχι να λέμε πράγματα, τα οποία είναι αδιάφορα, όπως είπα προηγουμένως, για όλους τους φορείς, για όλους τους ανθρώπους που θέλουν να ωφεληθούν -υποτίθεται- από αυτή την εναρμόνιση.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Να κλείσουμε τις τοποθετήσεις των Ειδικών Αγορητριών και Αγορητών με την κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Ευχαριστώ, κύριε Πρόεδρε.

 Δεν θα επαναλάβουμε προηγούμενες τοποθετήσεις μας για την οικονομία του χρόνου.

Η ΠΛΕΥΣΗ ΕΛΕΥΘΕΡΙΑΣ είναι υπέρ σίγουρα στην απρόσκοπτη επιχειρηματικότητα. Θα χαρούμε ιδιαίτερα, όμως, να δούμε και γενικότερη μέριμνα, όσον αφορά τα οδικά δίκτυα, τον σιδηρόδρομο, όπως είπαν και άλλοι συνάδελφοι, ώστε να μπορέσει αυτή η επιχειρηματικότητα να «ανθίσει», αλλά και μέριμνα προστασίας, σε σχέση με τις αλλαγές που θα προκύψουν, στην πράξη, στην εργασία των ανθρώπων. Μιλάμε για αλλαγές που είναι εφικτές και δεν εμποδίζουν την ανάπτυξη και το όφελος των εταιρειών.

Άλλωστε, σύμφωνα με την Εφημερίδα της Ευρωπαϊκής Ένωσης στο άρθρο 11, αναφέρεται πως η παρούσα Οδηγία δεν εμποδίζει τα κράτη-μέλη να δώσουν ενισχυμένη

προστασία στους εργαζόμενους, σύμφωνα με το κοινωνικό τους κεκτημένο.

 Να λάβουμε υπόψη την αναφορά του Συνδέσμου Ανωνύμων Εταιρειών και την ανησυχία τους για το άρθρο 53η΄, όπου αναφέρεται στην προστασία των μετόχων ή εταίρων, όπου σε περίπτωση που καταψηφίσουν τη συγχώνευση, έχουν το δικαίωμα να διαθέσουν τις εταιρικές τους συμμετοχές, έναντι καταβολής επαρκούς χρηματικού ανταλλάγματος. Να πούμε εδώ, ότι ο νόμος δεν καθορίζει τα κριτήρια της επάρκειας, ούτε τις σχέσεις ανταλλαγής, ούτε του χρηματικού ανταλλάγματος.

Το δικαστήριο θα πρέπει να κρίνει, λοιπόν, και ξέρουμε πολύ καλά την τεράστια καθυστέρηση των δικαστικών αποφάσεων που συχνά οδηγεί και σε πολλές περιπτώσεις σε αρνησιδικία.

 Να επισημάνουμε και την προβληματική λειτουργία της αρμόδιας Αρχής, όπου τις περισσότερες φορές υπάρχει αυτή η προβληματική λειτουργία, δυστυχώς, που είναι η Διεύθυνση Εταιρειών της Γενικής Γραμματείας Εμπορίου του Υπουργείου Ανάπτυξης που είναι υποστελεχωμένη και δεν μπορεί να ανταποκριθεί εγκαίρως στις απαιτήσεις που θα δημιουργηθούν, όταν ανοίξει ακόμα πιο πολύ ο δρόμος για διασυνοριακές συγχωνεύσεις, μετατροπές και διασπάσεις.

Καταλαβαίνουμε, λοιπόν, όλοι όσοι γνωρίζουμε την ελληνική πραγματικότητα, όπως τη θέτει και ο Σύνδεσμος, την καθυστέρηση, με την οποία αυτά τα έγγραφα θα τεθούν προς διεκπεραίωση. Δυστυχώς, αυτή η καθυστέρηση.

Ο θεσμός του εμπειρογνώμονα φαίνεται να είναι η μοναδική λύση προς εξασφάλιση όλων των ανωτέρω ουσιαστικών ζητημάτων, άγνωστο, όμως, το ποιος θα καλύψει αυτή τη δαπάνη και με ποιον αντικειμενικό τρόπο θα υλοποιηθεί.

Αναφορικά με τους εργαζόμενους, λοιπόν, και τη διασφάλισή τους επισημαίνεται ότι η προστασία των δικαιωμάτων τους προσανατολίζεται στη διαφύλαξη των κεκτημένων.

Πρώτον, θέλουμε τη διασφάλιση της διάρκειας της εργασιακής σύμβασης, στοιχείο σημαντικό για τον εργαζόμενο, σε οποιαδήποτε μορφή λειτουργεί, κατά το στάδιο της συγχώνευσης, οπότε και να διατηρηθεί το status των εργασιακών συμβάσεων στους βασικούς του άξονες.

Δεύτερον, το ζήτημα της αναγνώρισης της προϋπηρεσίας σε κάθε πιθανή περιπτωσιολογία αλλαγής της σύμβασης.

 Τρίτον, το αντικείμενο εργασίας, δηλαδή, σεβασμό προς την εμπειρία του εργαζόμενου, στο πλαίσιο της ενασχόλησης διαχρονικά, οπότε και να διατηρηθεί το ενδιαφέρον του για την εργασία, αλλά και να μην χαθεί η προοπτική προαγωγής με τα υφιστάμενα δεδομένα.

Τέταρτον, τη μισθολογική κατάσταση και την προοπτική κλίμακας, τον σκοπό της εργασίας, δηλαδή, το γεγονός, ότι η συνεργασία με τον εργοδότη δεν αποτελεί απλή διεκπεραίωση υποχρεώσεων βάσει σύμβασης, αλλά αποτελεί και προσωπικό ηθικό καθήκον, αν μπορούμε να το πούμε έτσι, κάτι που διασφαλίζεται, κυρίως, με την εξασφάλιση της σταθερότητας και της προστασίας στο ευρύτερο πλαίσιο.

Τέλος, τη διασφάλιση των λοιπών επιμέρους όρων της εργασιακής σχέσης. Όποτε και να γνωρίζουν οι εργαζόμενοι, ότι παρ’ όλες τις αλλαγές σε επίπεδο εργοδοτικό, το μόνο σίγουρο είναι, ότι η πρόβλεψη για το μέλλον τους θα είναι προς το συμφέρον και των ιδίων, δίχως αιφνιδιασμούς και ανατροπές. Με απλά λόγια, ο εργαζόμενος δικαιούται μία προστασία στα εξής σημεία: ότι δεν θα χάσει τη δουλειά του άμεσα ή έμμεσα, ότι θα έχει τον ίδιο μισθό ως βάση, ότι θα αναγνωριστεί η προϋπηρεσία του σε μία τυχόν αλλαγή, ότι δεν θα αλλάξει το αντικείμενο εργασίας του και ότι όλοι οι όροι της σύμβασής του δεν θα διαταράσσουν τα κεκτημένα του.

Αυτά θα θέλαμε να τονίσουμε. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Υπουργός.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης και Επενδύσεων):** Σας ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου συνοπτικά να παρουσιάσω τα βασικά σημεία του προταθέντος σχεδίου νόμου, αν και είχαμε την ευκαιρία να τα ακούσουμε και από την τοποθέτηση της Εισηγήτριας της Πλειοψηφίας, αλλά και κατά τις προηγούμενες συνεδριάσεις από τον κ. Υπουργό. Πρόκειται για ένα σχέδιο νόμου, το οποίο θα διευρύνει τις ευκαιρίες για τις κεφαλαιουχικές εταιρείες για δραστηριοποίησή τους στην εσωτερική αγορά, με τη συνακόλουθη δυνατότητα προσαρμογής στις νέες συνθήκες, με αποτέλεσμα την παραγωγικότητα και οικονομική ανάπτυξη, προστατεύοντας, παράλληλα, και τους εργαζόμενους και τους πιστωτές και τους μετόχους και τους εταίρους.

Να τονίσω πώς με το υπάρχον σχέδιο εναρμονίζεται η ελληνική δικαιοταξία με την υπάρχουσα κοινοτική, καθώς ο ισχύων νόμος καλύπτει μόνο το πλέγμα των διασυνοριακών συγχωνεύσεων, ενώ οι λιτοί εταιρικοί μετασχηματισμοί, μετατροπές και διασπάσεις, δεν καλύπτονται σε διασυνοριακό επίπεδο. Η υπάρχουσα αναντιστοιχία, μεταξύ εθνικού και κοινοτικού νομικού πλαισίου, δεν ανταποκρίνεται στην κοινοτική πραγματικότητα για την ελευθερία εγκατάστασης εταιρειών, οι πρόνοιες των οποίων καθορίζονται από το άρθρο 54 της Συνθήκης για τη λειτουργία της Ε.Ε., και παράλληλα, αποτυπώνονται στην Οδηγία 2121/2019 για την τροποποίηση της Οδηγίας 1332/2017, σχετικά με τις διασυνοριακές εταιρικές συγχωνεύσεις και διασπάσεις.

Το υφιστάμενο εθνικό νομοθετικό πλαίσιο για τους διασυνοριακούς μετασχηματισμούς καθίσταται έτσι ελλιπές, έναντι των ρυθμίσεων για τους εθνικούς μετασχηματισμούς. Η δε πολυμορφία των νομικών διατάξεων, δεν συντελεί στην ασφάλεια δικαίου, θέτοντας προσκόμματα στην ελεύθερη εγκατάσταση εταιρειών, ενώ παράλληλα, υφίστανται κενά στην προστασία των εργαζομένων, των πιστωτών, των μετόχων και εταίρων.

Έτσι, με το παρόν σχέδιο νόμου, συμπληρώνεται και συστηματοποιείται το νομοθετικό πλαίσιο, το οποίο μέχρι πρότινος αφορούσε μόνο στις συγχωνεύσεις. Τώρα προστίθενται πρόνοιες, τόσο για τις διασπάσεις, όσο και για τις μετατροπές κεφαλαιουχικών εταιρειών.

Οι βασικές διατάξεις της μεταφοράς της κοινοτικής Οδηγίας 2121/2019 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019, αφορούν τα άρθρα 3, 4 και 5 του σχεδίου νόμου, τα οποία με τη σειρά τους συμπληρώνουν αντίστοιχα, τα άρθρα 53, 103 και 139 του ν.4601/2019, αναφορικά με τις εταιρικές διασυνοριακές συγχωνεύσεις, διασπάσεις και μετατροπές. Και στα τρία αυτά άρθρα αποτυπώνεται αριθμός προνοιών για σειρά τεχνικών ζητημάτων, παρέχοντας ένα διαφανές, πλήρες, ενδελεχές νομικό πλαίσιο για τις διαδικασίες εταιρικών συγχωνεύσεων, διασπάσεων και μετατροπών.

Ενδεικτικά, αναφέρονται το κοινό σχέδιο διασυνοριακής συγχώνευσης, διάσπασης, μετατροπής, η δημοσιότητα, η έκθεση του διοικητικού συμβουλίου ή των διαχειριστών προς τους μετόχους ή εταίρους και τους εργαζομένους, η έκθεση ανεξάρτητων εμπειρογνωμόνων, η έγκριση από τη συνέλευση, η προστασία των μετόχων ή εταίρων και πιστωτών, η ενημέρωση και διαβούλευση των εργαζομένων και η συμμετοχή των τελευταίων στη διοίκηση της προκύπτουσας από τη διασυνοριακή συγχώνευση, διάσπαση ή μετατροπή της εταιρείας, η έκδοση πιστοποιητικού και ο συνακόλουθος έλεγχος νομιμότητας.

Επιπροσθέτως, με τα άρθρα 6 και 7, ρυθμίζεται η διαδικασία δημοσίευσης της εταιρικής συγχώνευσης, διάσπασης της εταιρείας με υποχρεωτική δημοσίευση την καταχώριση στο ΓΕΜΗ, τουλάχιστον, έναν μήνα πριν από την ημερομηνία συνεδρίασης της συνέλευσης για τη λήψη απόφασης.

Κυρίες και κύριοι συνάδελφοι, θα ήθελα να απαντήσω σε κάποια ζητήματα που τέθηκαν από εσάς, κατά τη διάρκεια της συνεδρίασης. Καταρχάς, δεν άργησε η Κυβέρνηση να ενσωματώσει την Οδηγία. Δεν αφορά, κύριε συνάδελφε, Οδηγία του 2017, αλλά Οδηγία του 2019 και με το παρόν σχέδιο νόμου γίνεται μία κωδικοποίηση.

 Επίσης, αν και δεν είναι εδώ ο συνάδελφος από τη «ΝΙΚΗ», δεν εναπόκειται στη διακριτική ευχέρεια των κρατών μελών η ενσωμάτωση των κοινοτικών οδηγιών. Το ενωσιακό δίκαιο πρέπει να το ενσωματώσουμε στο εθνικό μας δίκαιο. Άρα, είμαστε υποχρεωμένοι να εναρμονίσουμε το δίκαιο μας με αυτό του ενωσιακού.

Επίσης, υπήρχε πρόνοια, σύμφωνα με την προηγούμενη κοινοτική οδηγία, η οποία είχε ενσωματωθεί, υπήρχε και το νομικό πλαίσιο για τις διασυνοριακές συγχωνεύσεις. Άρα, λοιπόν, δεν προσθέτουμε κάτι επιπλέον. Απλά, τώρα, με την ενσωμάτωση της παρούσας Οδηγίας, τι κάνουμε; Ενισχύεται η διαφάνεια, η ενημέρωση και ο έλεγχος νομιμότητας για όλες τις περιπτώσεις που γίνονται κάποιες εταιρικές διαβουλεύσεις, αν γίνεται συγχώνευση, είτε γίνεται διάσπαση, είτε γίνεται μετατροπή.

Σε ότι αφορά στο αν θα υπάρξει καθυστέρηση, όπως αναφέρατε, κυρία συνάδελφε, στις διατάξεις του σχεδίου νόμου υπάρχει συγκεκριμένη προθεσμία -είναι τριών μηνών- για τον έλεγχο νομιμότητας και για την έκδοση πιστοποιητικού και σε συγκεκριμένη μόνο περίπτωση υπάρχει δυνατότητα μίας επιπλέον παράτασης. Άρα, λοιπόν, δεν τίθεται και αυτό το ζήτημα.

Σε ότι αφορά στα ζητήματα που τέθηκαν από συναδέλφους για τα μέτρα που ανακοινώθηκαν, πριν από λίγες ημέρες από την ηγεσία του Υπουργείου Ανάπτυξης, τα οποία ανακοίνωσε ο Υπουργός, ο κ. Σκρέκας, σύντομα θα κατατεθεί τροπολογία. Θα τη λάβετε έγκαιρα, ούτως ώστε να υπάρξει απαραίτητος χρόνος για να γίνει και η συζήτηση των μέτρων, κατά την αυριανή συνεδρίαση της Ολομέλειας.

Κυρίες και κύριοι συνάδελφοι, η Κυβέρνηση αυτή και το Υπουργείο Ανάπτυξης εργάζονται, ούτως ώστε να στηριχθούν οι συμπολίτες μας από την εισαγόμενη ακρίβεια και να γίνει η πάταξη της αισχροκέρδειας. Τα μέτρα που, ήδη, έχουν ανακοινωθεί είναι προς αυτόν τον σκοπό. Να θυμίσω, επειδή έγινε αναφορά από συναδέλφους στην Αίθουσα, αν έχουν στηριχθεί οι επιχειρήσεις, ναι, αγαπητές και αγαπητοί συνάδελφοι, κατά τη διάρκεια της πανδημίας η Κυβέρνηση του Κυριάκου Μητσοτάκη στήριξε τις επιχειρήσεις με την επιστρεπτέα προκαταβολή, στήριξε τους εργαζόμενους, διατήρησε τις θέσεις εργασίας. Το ίδιο θα κάνουμε και τώρα. Θα στηρίξουμε τις μικρομεσαίες επιχειρήσεις, θα στηρίξουμε τους συμπολίτες μας από την εισαγόμενη ακρίβεια.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς κυρία Υπουργέ.

Θα μου επιτρέψετε και ένα σχόλιο προσωπικά, παρ’ ότι προεδρεύω, κυρίες και κύριοι συνάδελφοι. Μιας και είμαστε η Επιτροπή Παραγωγής και Εμπορίου, άκουσα από τρεις - τέσσερις συναδέλφους, από διάφορα κόμματα, για την τιμή του λαδιού. Πράγματι, είναι 8,5 ευρώ η χονδρική τιμή και είναι, πράγματι, ακριβή για τον καταναλωτή και είναι άδικο για τον καταναλωτή. Ήταν δίκαιο, όμως, για τον παραγωγό μία τιμή, της τάξεως των 2,5 ευρώ στο αγνό παρθένο ελαιόλαδο, που είχαμε μέχρι πριν από τρία χρόνια;

Δεν πρέπει να παραγνωρίζουμε ότι τα δύο προηγούμενα χρόνια ήταν εξαιρετικά περιορισμένη η παραγωγή λαδιού στις ανταγωνίστριες χώρες στην Ισπανία και στην Ιταλία, όπως δεν πρέπει να παραβλέπουμε ότι η χρονιά που έρχεται είναι εξαιρετικά δύσκολη και για τους Έλληνες ελαιοπαραγωγούς με πολύ μειωμένη παραγωγή στις περισσότερες περιοχές της χώρας. Είναι ένα ηγετικό προϊόν, μαζί με άλλα, το λάδι. Δεν νομίζω ότι είναι εθνικό συμφέρον να κρατάμε την τιμή του σε χαμηλή τιμή, γιατί και εξαγώγιμο προϊόν είναι και έσοδα φέρνει στη χώρα και εν πάση περιπτώσει, υπάρχουν 10.000.000 καταναλωτές -και αποτελεί προσωπική μου άποψη αυτό- σε αυτή τη χώρα, αλλά υπάρχουν και 600.000 ελαιοπαραγωγοί. Πολλοί εξ ημών, προερχόμαστε από ελαιοπαραγωγές περιοχές και τα προηγούμενα χρόνια οι ελαιοπαραγωγοί δεν πήγαν καλά. Ήταν πολύ χαμηλές, πολύ «ταπεινωμένες» οι τιμές του λαδιού. Τώρα είναι υψηλές. Μπορεί να «ρεφάρουν» κάποιες ζημιές από τις προηγούμενες χρονιές. Είναι μία παραδοσιακή καλλιέργεια, την οποία και ως Επιτροπή, εδώ, οφείλουμε να στηρίξουμε.

Δεν θέλω να πω, ότι είναι φθηνό το λάδι για τον καταναλωτή, σε καμία περίπτωση. Ήταν, όμως, εξαιρετικά άδικη η τιμή για τον παραγωγό πριν δύο, τρία, τέσσερα, πέντε χρόνια.

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση, επί του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των κομμάτων, επί της αρχής:

Η Εισηγήτρια της Πλειοψηφίας, η κυρία Βολουδάκη, έχει ψηφίσει υπέρ.

Ο Εισηγητής της Μειοψηφίας, ο κ. Αυλωνίτης, έχει ψηφίσει υπέρ.

Ο Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ», ο κ. Νικητιάδης, επιφυλάχθηκε.

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», η κυρία Κομνηνάκα, έχει καταψηφίσει.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», ο κ. Χήτας, επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Δημητροκάλλης, επιφυλάχθηκε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», ο κ. Βρεττός, επιφυλάχθηκε

και η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κυρία Κεφαλά, επίσης, επιφυλάχθηκε.

Στο σημείο αυτό, ερωτάται η Επιτροπή, αν γίνονται δεκτά τα άρθρα 1 έως 15 του σχεδίου νόμου;

**ΠΟΛΛΟΙ ΒΟΥΛΕΥΤΕΣ:** Δεκτά.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τα άρθρα 1 έως 15 του σχεδίου νόμου γίνονται δεκτά, ως έχουν κατά πλειοψηφία.

Ερωτάται η Επιτροπή, αν γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Γίνεται δεκτό και το ακροτελεύτιο άρθρο.

Ερωτάται η Επιτροπή, εάν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δεκτό, κατά πλειοψηφία.

Συνεπώς, το ως άνω σχέδιο νόμου του Υπουργείου Ανάπτυξης γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Υπενθυμίζω ότι αύριο, Τετάρτη 27 Σεπτεμβρίου, θα συνεδριάσει η Επιτροπή Παραγωγής και Εμπορίου, στις 16.00΄ και στις 18.00΄, με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών, κ. Χρήστο Σταϊκούρα, σύμφωνα με το άρθρο 32 παρ. 9 του Κανονισμού της Βουλής. Οι δύο συνεδριάσεις θα διεξαχθούν στην Αίθουσα «Προέδρου Αθανασίου Κωνστ. Τσαλδάρη» (223).

Λύεται η συνεδρίαση. Σας ευχαριστώ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κεδίκογλου Συμεών, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Αμπατιέλος Νικόλαος, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Κεφαλά Γεωργία (Τζώρτζια) και Παπαϊωάννου Αρετή.

Τέλος και περί ώρα 17.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**